KOMISSION ASETUS (EY) N:o 1741/95,
annettu 17 päivänä heinäkuuta 1995,
kuitupellavan ja hampun tukea koskevista yksityiskohtaisista säännöistä annetun asetuksen (ETY) N:o 1164/89 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla sekä asetuksella (EY) N:o 3290/94 (2), ja erityisesti sen 4 artiklan 5 kohdan,
sekä katsoo, että
komission asetuksen (ETY) N:o 1164/89 (3), sellaisena kuin se on viimeksi muutettuna asetuksella (EY) N:o 528/95 (4), 2 artiklassa säädetään, että asetuksen (ETY) N:o 1308/70 4 artiklassa säädettyä pellavatukea myönnetään ainoastaan kuitupellavan siemenistä tuotetulle pellavalle; tukijärjestelyn oikeaksi soveltamiseksi asetuksen (ETY) N:o 1164/89 5 artiklan 3 kohdassa säädetään, että tämän artiklan 1 kohdassa säädettyyn kylvettyjen alojen ilmoitukseen on sisällyttävä erityisesti tiettyjä käytettyjä siemeniä koskevia tietoja; käytettyjen pellavalajikkeiden valvonnan tehostamiseksi olisi säädettävä, että kylvettyjen alojen ilmoituksen liitteenä on oltava asiakirja tai ilmoitus, jonka avulla voidaan paremmin tunnistaa käytetyt siemenet,
asetuksen (ETY) N:o 1164/89 3 artiklan 2 kohdassa säädetään, että tetrahydrokannabinolipitoisuuden valvomiseksi on hampun tukihakemuksen liitteenä oltava asiakirja, johon sisältyy tiettyjä käytettyjä siemeniä koskevia tietoja; valvonnan tehostamiseksi ja rajoittamatta kuitenkaan lisätoimenpiteitä, jotka saattavat tulla aiheellisiksi, on syytä aikaistaa tämän asiakirjan jättöpäivää,
asetuksen (ETY) N:o 1164/89 4 artiklan a alakohdassa säädetään erityisesti, että leikkuuterän enimmäiskorkeuden valvomiseksi alat on pidettävä tilassa, joka mahdollistaa niiden tarkastamisen määrätyn ajan kuluessa; on tarpeen täsmentää, että kyseinen aika voi alkaa korjuutoimien alkamista koskevan ilmoituksen jättämisestä, ja
tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1164/89 seuraavasti:
1. Täydennetään 2 artiklan alakohta seuraavasti:
"Käytettyjen siementen valvomiseksi on 5 artiklan 1 kohdassa tarkoitettuun kylvettyjen alojen ilmoitukseen liitettävä neuvoston direktiivin 69/208/ETY (*) ja erityisesti sen 10 artiklan nojalla tai sen pohjalta hyväksyttyjen säännösten nojalla vahvistettu käytettyjen siementen virallinen etiketti, tai mikä tahansa muu kyseisen jäsenvaltion vastaavaksi vahvistama asiakirja, mukaan lukien kyseisen direktiivin 14 artiklan perusteella säädetyt todistukset.
Hakijan on tarvittaessa perusteltava kyseisen jäsenvaltion valvontaelintä tyydyttävällä tavalla tällaisen asiakirjan puuttuminen.
Markkinointivuoden 1995/96 osalta asiakirja tai edellä tarkoitetut perustelut on kuitenkin esitettävä viimeistään 30 päivänä marraskuuta 1995.
(*) EYVL N:o L 196, 10.7.1969, s. 3"
2. Korvataan 3 artiklan 2 kohta seuraavasti:
"2. Asetuksen (ETY) N:o 619/71 3 artiklan 1 kohdan ensimmäisessä alakohdassa säädettyjen edellytysten noudattamisen valvomiseksi 5 artiklan 1 kohdassa tarkoitettuun kylvettyjen alojen ilmoitukseen hampun osalta liitetään neuvoston direktiivin 69/208/ETY ja erityisesti sen 10 artiklan nojalla tai sen pohjalta hyväksyttyjen säännösten nojalla vahvistetut käytettyjen siementen viralliset etiketit, tai mikä tahansa muu kyseisen jäsenvaltion vastaavaksi vahvistama asiakirja, mukaan lukien kyseisen direktiivin 14 artiklan perusteella säädetyt todistukset.
Markkinointivuoden 1995/96 osalta käytettyjä siemeniä koskeva asiakirja on kuitenkin esitettävä viimeistään 31 päivänä lokakuuta 1995."
3. Korvataan 4 artiklan a alakohta seuraavasti:
"a) jotka on kokonaan kylvetty ja korjattu ja joille on tehty tavanomaiset viljelytoimet; jotta alaa voidaan pitää korjattuna, sen on täytynyt läpikäydä toimenpide
- joka on toteutettu siementen muodostumisen jälkeen,
- jonka tarkoituksena on kasvin kasvuvaiheen päättäminen ja
- joka on toteutettu kasvin varren hyödyntämiseksi, siemenien kanssa tai ilman siemeniä.
Kolmannessa luetelmakohdassa tarkoitetun hyödyntämisen katsotaan olevan haluttua, jos kasvi on irrotettu tai jos se on niitetty leikkuuterällä, joka sijaitsee enintään 10 senttimetriä maan pinnan yläpuolella pellavan osalta ja 20 senttimetriä hampun osalta.
Leikkuuterän korkeuteen liittyen:
- alat on pidettävä tilassa, joka mahdollistaa niiden tarkastamisen 20 päivän kuluessa tukihakemuksen tai korjuutoimien alkamista koskevan ilmoituksen jättöpäivästä; kyseinen jäsenvaltio voi kuitenkin myöntää sille, jota asia koskee, lyhyemmän määräajan heti korjuun jälkeen esitetystä kirjallisesta pyynnöstä,
- jäsenvaltiot toteuttavat kyseisen edellytyksen tarkastamiseen tarvittavat toimenpiteet ja voivat ottaa huomioon erityiset korjuuolosuhteet."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä heinäkuuta 1995.